Dihlatse tša Jehofa di Emelela Leina la Tšona le Lebotse Kua Russia
Morokami | 2011-05-01
TLHOKOMEDIŠO GO BADUDI BA RUSSIA: Ka pego e latelago, batho ba ka godimo ga dimilione tše masome dinageng tše fetago tše 230 ba tla kwa ka kgatelelo e sa nyakegego ya tokologo ya bora-pedi ya Russia. Morokami ke makasine wo o fetolelwago le go abja kudu lefaseng ka bophara. Sehlogo se se tla ba gona ka maleme a 188. Go tla gatišwa dikopi tše ka godimo ga tše dimilione tše 40. Bahlankedi ba bangwe ba mmušo ba ka no se nyake gore batho ba dinageng tše dingwe ba tsebe seo se diragalelago Dihlatse tša Jehofa tša Russia. Eupša mantšu a Jesu a tla ipontšha e le a therešo ge a re: “Ga go selo seo se utilwego ka kelohloko seo se ka se kego sa utollwa, le sephiri seo se ka se kego sa tsebja.”—LUKA 12:2.
KA December 2009 le ka January 2010, dikgorokgolo tše pedi tša tsheko kua Russia di ile tša tsebatša phatlalatša gore tumelo ya bodumedi bja Dihlatse tša Jehofa e kotsi kudu. Go bonagala histori e be e ipoeletša. Ge Masoviet a be a buša Russia, diketekete tša Dihlatse di ile tša pharwa ka molato wa maaka wa gore e be e le manaba a mmušo. Di ile tša rakwa, tša romelwa dikgolegong le go išwa dikampeng tša mošomo wa kgapeletšo. Ka morago ga gore mmušo woo o phuhlame, Dihlatse tša Jehofa di ile tša lokollwa melatong yeo di bego di pharilwe ka yona. Mmušo o mofsa o ile wa tsošološa leina la tšona le lebotse ka molao. * Gona bjale, batho ba bangwe ba sa dutše ba bonagala ba ikemišeditše go senya Dihlatse leina.
Mathomong a ngwaga wa 2009, balaodi ba mmušo ba ile ba hlasela tokologo ya bodumedi ya Dihlatse tša Jehofa. Ka February feela, basekiši ba ile ba dira dinyakišišo tša ka godimo ga tše 500 nageng ka moka. Morero wa lesolo le e be e le ofe? E be e le go kgonthišetša seo go bego go thwe ke go tshela molao ga Dihlatse. Dikgweding tšeo di latetšego, maphodisa a ile a hlasela diboka tša bodumedi tša khutšo tšeo di bego di swaretšwe Diholong tša Mmušo le magaeng a Dihlatse. A ile a thopa dipuku le dithoto tša tšona. Balaodi ba mmušo ba ile ba raka boramolao bao ba tšwago dinageng tše dingwe bao ba bego ba thuša go emelela Dihlatse gomme ba ba thibela gore ba se sa tsena nageng gape.
Ka October 5, 2009, bahlankedi ba lekgetho ba ile ba thibela go romelwa ga dipuku tšeo di theilwego Beibeleng mollwaneng kgauswi le St. Petersburg. Dipuku tše di be di gatišitšwe Jeremane gomme di reretšwe gore di romelwe diphuthegong tše dintši tša Russia. Sehlopha se se kgethegilego sa baemedi ba balekgetho ba Russia bao ba šomago ka phahlo e kotsi yeo e tsenago ka nageng ba ile ba hlahloba dilo tšeo di romelwago. Ka baka la’ng? Dipampiri tša molao di be di re dilo tšeo di romelwago “di ka ba le ditaba tšeo morero wa tšona e lego go tsoša diphapang tša bodumedi.”
Go se go ye kae tlaišo ye e ile ya ba e šoro le go feta. Dikgorokgolo tša Tsheko tša Russian Federation le tša Repabliki ya Altay (karolo ya Russia) di ile tša bolela phatlalatša gore dipuku tše dintši tšeo di dirišwago ke Dihlatse, go akaretša makasine wo o o balago gona bjale, di kotsi kudu. Dihlatse tša Jehofa di ile tša dira boipiletšo bja molao gomme dinaga tša ka ntle di ile tša bontšha gore di tshwenyegile—eupša ga se gwa ka gwa fetoga selo! Morago bjale diphetho tša dikgoro tša tsheko di eme di tiile gomme di dira gore go romelwa goba go abja ga dipuku tšeo di theilwego Beibeleng go se be molaong kua Russia.
Dihlatse di be di tla arabela bjang boitekong bjo bja go di senya leina le go thibela modiro wa tšona? Le gona diphetho tša Dikgoro tša Tsheko di bontšha’ng ka tokologo ya bodumedi ya badudi ba Russia ka moka?
Na o Nagana Gore ke Dikgatišo Tšeo di Lego Kotsi?
Dikgatišo tše di latelago tša Dihlatse tša Jehofa di gare ga tšeo Kgorokgolo ya Tsheko ya Russian Federation e rego di kotsi kudu:
Puku Ya-ka ya Ditaba tša Beibele * (ka godimo)
Go Tsoma ga Batho Modimo *
Dipotšišo tša Bafsa le Dikarabo tše Šomago, Bolumo 1 *
Dikgatišo tše di godiša tlhompho ya go hlompha Modimo le Lentšu la gagwe, e lego Beibele. Di kgothaletša babadi gore ba hlagolele tlhaologanyo le go hlahlobišiša dithuto le difilosofi tšeo ba di rutwago. Na o nagana gore dikgatišo tše bjalo di swanetše go thibelwa?
^ ser. 38 Dikgatišo tše o ka di bala ka maleme a mantši Wepesaeteng ya www.watchtower. org.
^ ser. 41 Dikgatišo tše o ka di bala ka maleme a mantši Wepesaeteng ya www.watchtower. org.
^ ser. 42 Dikgatišo tše o ka di bala ka maleme a mantši Wepesaeteng ya www.watchtower. org.
^ ser. 43 Dikgatišo tše o ka di bala ka maleme a mantši Wepesaeteng ya www.watchtower. org.
Mangwalo a Bohlatse a go Tsošološa
Dihlatse tša mafelelo tšeo di ilego tša golegwa mehleng ya Soviet di ile tša lokollwa ka 1990. Dihlatse tša Jehofa tše diketekete di ile tša thabišwa ke ge botumo bja tšona bjo bobotse bo tsošološwa, ka ge di ile tša amogela mangwalo a molao a go re e be e se “manaba a setšhaba,” eupša ke bahlaselwa bao ba se nago molato. Mangwalo ao a ile a tsebja e le Mangwalo a Bohlatse a go Tsošološa.
Go Arabela ka go Akgofa Tšhošetšong e Golago
Vladimir Litvin (wa nywaga e 81) o ile a hudušetšwa Krasnoyarskiy Kray ge a be a ena le nywaga e 14. Mesong ya Labohlano letšatšing la lesolo, o ile a eta pele sehlopha sa Dihlatse tša Jehofa ge se dutše se aba pampišana e kgethegilego
Ka Labohlano, February 26, 2010, Dihlatse tša Jehofa tšeo e ka bago tše 160 000 tša Russia ka moka di ile tša thoma go aba dikopi tše dimilione tše 12 tša pampišana e kgethegilego e nago le sehlogo se se rego Could It Happen Again? A Question for the Citizens of Russia. Ka mohlala, motseng wa kua Siberia wa Usol’ye-Sibirskoye, Dihlatse tše makgolo di ile tša kgobokana ditarateng ka 5:30 mesong. Gare ga tšona go be go na le tšeo di ilego tša hudušetšwa Siberia ka 1951 ka baka la tumelo ya tšona. Di ile tša kgotlelela boemo bja leratadima bja di-digree Celsius tše -40 e le gore di abe dipampišana tšeo di bego di di swere tše 20 000.
Nikolay Yasinskiy (wa nywaga e 73) o ile a tšea karolo ka mafolofolo lesolong. O ile a botšiša gore: “Na ruri ba tlo re tlaiša gape gomme ba re amoga tshwanelo ya rena ya go rapela Jehofa?”
E le gore di dire tsebišo ya lesolo la matšatši a mararo, Dihlatse tša Jehofa di ile tša swara lekgotla le boraditaba kua Moscow, motsemošate wa Russia. Gare ga bao ba bego ba kgopetšwe gore ba bolele, go be go na le Mna. Lev Levinson, e lego setsebi seo se tšwago go Mokgatlo wa Ditshwanelo tša Batho. O ile a laodiša ka boripana ka tshwarompe le tlaišo tše di se nago tlhaologanyo tšeo Dihlatse tša Jehofa di ilego tša lebeletšana le tšona kua Jeremane ya Nazi le Soviet Union, a ba a bolela le ka go lokollwa ka molao mo go latetšego ga Dihlatse. O ile a ba a re: “Mopresidente Yeltsin o ile a laela gore dihlopha ka moka tša bodumedi tšeo di ilego tša tlaišwa mehleng ya Soviet di tsošološwe. Ge e le dilo ka moka tšeo di bego di di lobile di be di swanetše go ba di bušeditšwe go tšona. Dihlatse tša Jehofa di be di se na lefelo la tšona la bodumedi ka tlase ga Soviet Union, eupša di ile tša bušetšwa leina la tšona le lebotse.”
Leina leo le lebotse le kotsing gape. Mna. Levinson o ile a re: “Batho ba ba sa dutše ba tlaišetšwa lefeela nageng yona ye yeo e kilego ya re e a itshola.”
Batho ba Arabela Gabotse Lesolong
Na lesolo leo la go phatlalatša pampišana le ile la fihlelela morero wa lona? Mna. Levinson o itše: “Ge ke be ke le tseleng ya go ya lekgotleng la boraditaba ke ile ka bona batho ka ditimeleng ba dutše fase ba bala pampišana yeo Dihlatse tša Jehofa di e abago Russia lehono. . . . Batho ba dutše fase ba e bala e bile ba e bala ka kelohloko.” * Ka mohlala, ela hloko diphihlelo tše di latelago.
Mokgekolo yo a dulago seleteng seo se tletšego ka Mamoseleme sa bogareng bja Russia o ile a amogela pampišana gomme a botšiša gore e bolela ka eng. Ge a be a botšwa gore e bolela ka ditshwanelo le ditokologo tša batho ba Russia, o ile a re: “Go na le motho yoo mafelelong a lebišago tlhokomelo ditabeng tše! Ge e le gabotse, Russia e be e dutše e boela mehleng ya Soviet Union. Ke leboga kudu. Modiro wa lena e tloga e le o mobotse!”
Mosadi yo mongwe kua Chelyabinsk yo a ilego a newa pampišana o ile a re: “Ke šetše ke e hweditše gomme ke e badile. Ke tloga ke ema le lena. Ga go na bodumedi bjo ke bo tsebago bjo bo bego bo ka emela tumelo ya bjona ka tsela e rulagantšwego gabotse gakaakaa. Ke rata mokgwa wo le aparago ka wona, e bile le diriša temogo ka mehla. Go molaleng gore le na le kgodišego e tiilego ka ditumelo tša lena. Ke bona eka Modimo o na le lena.”
Kua St. Petersburg, monna yo a ilego a re o šetše a hweditše pampišana o ile a botšišwa ge e ba a thabetše seo a se badilego. O ile a araba ka gore: “Ee. Ge ke be ke e bala ke ile ka thothomela ka ba ka lla. Makgolo o be a gateletšegile maikwelong [mehleng ya Soviet] gomme o ile a mpotša ditaba tše dintši ka batho bao ba bego ba golegilwe le yena. Go be go ena le ba bantši bao e bego e le dikebekwa e bile go be go na le bao ba bego ba se na molato eupša ba ile ba golegwa ka baka la tumelo ya bona. Ke nagana gore batho ka moka ba swanetše go tseba seo se ilego sa direga, ka gona seo le se dirago se nepagetše.”
Molaetša o Matla
Pampišana ya Could It Happen Again? A Question for the Citizens of Russia e bontšha batho gabotse gore Dihlatse tša Jehofa ga di kotsi. E tšweletša nyanyeng go swana magareng ga maiteko ao a dirwago gona bjale a go hlompholla modiro wa Dihlatse tša Jehofa le a megato yeo e ilego ya gatwa go sa nyakege le tlaišo e šoro yeo Dihlatse di ilego tša lebana le yona mehleng ya Soviet. Pampišana ye e kgothaletša babadi gore ba lebelele Wepesaeteng ya www.jw-russia.org ya leleme le le kgethegilego la Russia, moo ba ka hwetšago ditaba tše di oketšegilego ka histori le modiro wa Dihlatse tša Jehofa kua Russia. Pampišana ye e bile e tsopola polelo ya bidio yeo e lego inthaneteng ya Mopresidente wa Russia e lego Dmitri Medvedev, yeo e beilwego e le go hlompha Letšatši la setšhaba la go Gopola Bahlaselwa ba Kgatelelo ya Dipolitiki. * Gaešita le ge e be e le sehlopha se senyenyane sa bodumedi mehleng yeo ya Soviet Union, Dihlatse tša Jehofa di be di le gare ga bao ba ilego ba gatelelwa o šoro ke mmušo wa Soviet.
^ ser. 53 Bona lepokisi le le rego “Go Gopola Bao ba Ilego ba Gatelelwa.”
Bokamoso bja Russia ke Bofe?
Stepan Levitsky (wa nywaga e 85) le mosadi wa gagwe, Yelena. O ile a dula kgole-gong nywaga e lesome ka baka la ge a hweditšwe a ena le kopi e tee ya makasine wa Morokami
Dihlatse tša Jehofa di be di dutše di thabela tokologo yeo di bilego le yona kua Russia nywagasomeng e mebedi e fetilego. Lega go le bjalo, di tseba gabotse kamoo go lego bonolo ka gona gore di amogwe tokologo yeo. Taba ya ge e ba tatofatšo yeo e lebišitšwego go tšona e šupa gore Russia e boela nakong ya leswiswi ya kgatelelo, e tla bonagala ge nako e dutše e eya.
Lega go le bjalo, Dihlatse tša Jehofa di tloga di ikemišeditše go tšwela pele ka modiro wa tšona wa go bolela molaetša wa Beibele wa khutšo le kholofelo go sa šetšwe seo se ka diregago. Pampišana e kgethegilego e akaretša boikemišetšo bja tšona, ka go re: “Kgatelelo le ka mohla e ka se ke ya atlega. Re ka se ke ra kgaotša go bolela ka temogo le ka tlhompho ka Jehofa Modimo le ka Lentšu la gagwe, e lego Beibele. (1 Petro 3:15) Ga se ra ka ra kgaotša ge re be re gateletšwe o šoro ke Jeremane ya Nazi, ga se ra ka ra kgaotša mehleng ya leswiswi le lesoleso la kgatelelo ya naga ya rena, e bile re ka se kgaotše le gona bjale.—Ditiro 4:18-20.”
Go Gopola Bao ba Ilego ba Gatelelwa
Letšatšing la morago bjale la ge Marussia a be a gopola bao ba ilego ba gatelelwa ka tlase ga mmušo wa Soviet, Mopresidente Dmitri Medvedev o ile a bolela se se latelago:
“Lehono ke Letšatši la go Gopola Bahlaselwa ba Kgatelelo ya Dipolitiki. . . . Ga go kgonege go kwešiša ka mo go feletšego poifo e šoro yeo e ilego ya wela naga ka moka . . . Merafo ka moka ya naga ya gabo rena e ile ya fedišwa. . . . Balatedi ba dihlopha ka moka tša bodumedi ba ile ba tlaišwa. [Segopotšo se ke sa] maphelo a ba dimilione ao a ilego a senywa—batho ba ile ba bolawa ba se ba ka ba sekišwa goba ntle le pego ya molato; batho ba ile ba hudušetšwa dinageng tše dingwe le go romelwa dikampeng tša tshwenyo, ba tingwa ditshwanelo tša leago ka baka la mošomo wa bona goba gore e be e le ba morafo ofe. Malapa ka moka a be a bitšwa ka maina a rego ‘manaba a setšhaba’ le ‘bathuši’ ba ona. Anke re naganeng ka se: Batho ba dimilione ba hwile ka baka la poifo le ka baka la ditatofatšo tša maaka. Ba ile ba tingwa ditshwanelo ka moka, go akaretša le tshwanelo ya go boloka motho ka tsela e hlomphegago. Maina a bona a ile a dula a sa tsebje ka nywaga e mentši.
“Ga go na seo se ka lokafatšago kgatelelo.”
^ ser. 3 Bona lepokisi le le rego “Mangwalo a Bohlatse a go Tsošološa.”
^ ser. 13 Diiri pele ga ge lekgotla la boraditaba le thoma, diphuthego tša Dihlatse tša Jehofa kua Moscow di ile tša thoma go aba pampišana yeo.